বাড়ির জৈষ্ঠ‍্যপুত্র উইলিয়াম দশ বছরে পা দিতেই সে যুগের প্রথানুযায়ী তাকে বাল্যের তকমা ছেড়ে বয়স্কদের জগতে পা রাখতে হল। এখন থেকে সাজপোষাক, খাওয়া দাওয়া শুধু নয়, আচার ব্যবহারেও বড়দের উপযুক্ত হাবভাব আনা চাই। মেয়েরা এই বয়সে শিখবে গৃহকর্ম এবং ছেলেরা অর্থরোজগারের সুলুক সন্ধান। এই ‘টাইনি আডল্ট’-দের কক্ষ ছিল আলাদা। পালঙ্ক ছাড়া কাঠের আলমারী ও চেস্ট। বইপত্র, বাড়তি জামাকাপড় প্রয়োজনীয় ব্যবহার্য্য জিনিস গুছিয়ে রাখতে হত ভিতরে। নয়তো ছুঁচো ইঁদুর পোকায় কেটে সব নষ্ট করবে। উইলিয়াম তার বয়সী অন্য ছেলেদের মতন এখন থেকে চামড়ার জারকীন পরত। জুতোর ফিতের মতন ফিতে বাঁধা বুকের কাছে। বড় বড় বোতাম। মাথায় চামড়ার কালো গোল টুপি তার চার্চে পরে যাওয়ার ক্রীমরঙা জার্কিনের পোষাকটি ভারী আকর্ষক — মেরী নিজহাতে তৈরী করে দিয়েছিলেন ছেলেকে।